Oʻzbekiston Respublikasi Davlat xavfsizlik xizmati organlari tomonidan davlat organlari, boshqa tashkilotlar va fuqarolarning transport vositalaridan majburiy tarzda foydalanish natijasida yetkazilgan mulkiy zararning oʻrnini qoplash tartibi toʻgʻrisidagi nizomni tasdiqlash haqida
(resolution, 2022-09-29)

“Oʻzbekiston Respublikasi Davlat xavfsizlik xizmati toʻgʻrisida”gi Oʻzbekiston Respublikasining Qonuniga muvofiq hamda Oʻzbekiston Respublikasi Davlat xavfsizlik xizmati organlari tomonidan davlat organlari, boshqa tashkilotlar va fuqarolarning transport vositalaridan majburiy tarzda foydalanish natijasida yetkazilgan mulkiy zararning oʻrnini qoplash maqsadida Vazirlar Mahkamasi qaror qiladi: 1. “Oʻzbekiston Respublikasi Davlat xavfsizlik xizmati toʻgʻrisida”gi Oʻzbekiston Respublikasi Qonunining 30-moddasiga muvofiq: Oʻzbekiston Respublikasi Davlat xavfsizlik xizmati (keyingi oʻrinlarda — DXX) shoshilinch tibbiy yordamga muhtoj fuqarolarni tibbiyot muassasalariga yetkazish, jinoyat sodir etgan shaxslarni taʼqib qilish va DXX organlariga olib borish, hodisa joyiga yetib olish uchun davlat organlarining, boshqa tashkilotlarning va fuqarolarning transport vositalaridan, bundan chet davlatlarning diplomatik, konsullik va boshqa vakolatxonalariga, xalqaro tashkilotlarga tegishli transport vositalari hamda maxsus moʻljallangan transport vositalari mustasno, majburiy tartibda foydalanishi mumkinligi; transport vositalaridan majburiy tarzda foydalanish natijasida yetkazilgan mulkiy zararning oʻrni qonunchilikda belgilangan tartibda DXX tomonidan qoplanishi belgilab qoʻyilganligi maʼlumot uchun qabul qilinsin. 2. Quyidagilarni nazarda tutuvchi Oʻzbekiston Respublikasi Davlat xavfsizlik xizmati organlari tomonidan davlat organlari, boshqa tashkilotlar va fuqarolarning transport vositalaridan majburiy tarzda foydalanish natijasida yetkazilgan mulkiy zararning oʻrnini qoplash tartibi toʻgʻrisidagi nizom ilovaga muvofiq tasdiqlansin: DXX organlari harbiy xizmatchilarining xizmat vazifalarini bajarishi bilan bogʻliq hollarda davlat organlari, boshqa tashkilotlar va fuqarolarning transport vositalaridan majburiy tarzda foydalanish tartibi; majburiy tartibda foydalanish natijasida yetkazilgan mulkiy zararning oʻrnini qoplash masalalari boʻyicha doimiy komissiyalarni tashkil etish, transport vositasidan majburiy tarzda foydalangan DXX harbiy xizmatchisi hamda transport vositasining egasi yoki uning vakili murojaatlarini koʻrib chiqish tartibi; transport vositasi egasiga yetkazilgan mulkiy zarar miqdori toʻgʻrisidagi zarur maʼlumotlarni toʻplash, mulkiy zarar miqdorini aniqlash hamda mulkiy zararni qoplash tartibi; mulkiy zarar miqdorini aniqlash hamda uning oʻrnini qoplash bilan bogʻliq xarajatlarni amalga oshirish manbalari. 3. Belgilab qoʻyilsinki: DXX organlari tomonidan mulkiy zarar miqdorini aniqlash hamda uning oʻrnini qoplash bilan bogʻliq xarajatlar DXXga har yili ajratiladigan budjet mablagʻlari doirasida amalga oshiriladi; DXX organlari tomonidan davlat organlari, boshqa tashkilotlar va fuqarolarning transport vositalaridan harbiy xizmatchining noqonuniy xatti-harakatlari tufayli majburiy tarzda foydalanganlik natijasida yetkazilgan mulkiy zararning oʻrni DXXning budjetdan tashqari jamgʻarmasi mablagʻlari hisobidan qoplanadi, ushbu summa keyinchalik aybdor shaxsdan undirib olinadi; DXX organlari xizmat vazifalarini bajarish bilan bogʻliq holda davlat organlari, boshqa tashkilotlar va fuqarolarning transport vositalariga taʼqib qilinayotgan (jinoyat sodir etishda gumon qilinayotgan) shaxslar tomonidan qasddan zarar yetkazilgan holatda, mulkiy zararning oʻrni DXX tomonidan qoplanadi, ushbu summa keyinchalik aybdor shaxsdan regress tartibida undirib olinadi. 4. Mazkur qarorning bajarilishini nazorat qilish Oʻzbekiston Respublikasi Bosh vazirining moliya-iqtisodiyot va kambagʻallikni qisqartirish masalalari boʻyicha oʻrinbosari — iqtisodiy taraqqiyot va kambagʻallikni qisqartirish vaziri J.A. Qoʻchqorov zimmasiga yuklansin. 1. Mazkur Nizom Oʻzbekiston Respublikasi Davlat xavfsizlik xizmati (keyingi oʻrinlarda — DXX) organlari tomonidan xizmat vazifalarini bajarish bilan bogʻliq holda davlat organlari, boshqa tashkilotlar va fuqarolarning transport vositalaridan majburiy tarzda foydalanish natijasida yetkazilgan mulkiy zararning (keyingi oʻrinlarda — mulkiy zarar) oʻrnini qoplash tartibini belgilaydi. 2. DXX organlari tomonidan mulkiy zarar miqdorini aniqlash hamda uning oʻrnini qoplash bilan bogʻliq xarajatlar DXXga har yili ajratiladigan budjet mablagʻlari doirasida amalga oshiriladi. DXX organlari tomonidan davlat organlari, boshqa tashkilotlar va fuqarolarning transport vositalaridan harbiy xizmatchining noqonuniy xatti-harakatlari tufayli majburiy tarzda foydalanganlik natijasida yetkazilgan mulkiy zararning oʻrni DXXning budjetdan tashqari jamgʻarmasi mablagʻlari hisobidan qoplanadi, ushbu summa keyinchalik aybdor shaxsdan undirib olinadi. DXX organlari xizmat vazifalarini bajarish bilan bogʻliq holda davlat organlari, boshqa tashkilotlar va fuqarolarning transport vositalariga taʼqib qilinayotgan (jinoyat sodir etishda gumon qilinayotgan) shaxslar tomonidan qasddan zarar yetkazilgan hollarda, mulkiy zararning oʻrni DXX tomonidan qoplanadi, ushbu summa keyinchalik aybdor shaxsdan regress tartibida undirib olinadi. 3. DXX organlari tomonidan davlat organlari, boshqa tashkilotlar va fuqarolarning transport vositalaridan majburiy tarzda foydalanish natijasida yetkazilgan mulkiy zararning oʻrni ushbu Nizomga ilovadagi sxemaga muvofiq qoplanadi. 4. DXX organlari harbiy xizmatchilari oʻz xizmat vazifalarini bajarish bilan bogʻliq quyidagi hollarda davlat organlari, boshqa tashkilotlar va fuqarolarning transport vositalaridan majburiy tarzda foydalanishi mumkin: shoshilinch tibbiy yordamga muhtoj fuqarolarni tibbiyot muassasalariga yetkazish; jinoyat sodir etgan shaxslarni taʼqib qilish va DXX organlariga olib borish; hodisa joyiga yetib olish uchun. Ushbu holatlarda transport vositalarining haydovchilari DXX organlari harbiy xizmatchisining transport vositasidan majburiy tarzda foydalanish talabiga boʻysunishi shart. 5. DXX organlari tomonidan transport vositasidan majburiy tarzda foydalanilganda, transport vositasining egasiga harbiy xizmatchi harbiy yoki xizmat guvohnomasini koʻrsatishi hamda oʻz ismi-familiyasini yoxud guvohnomasining raqamini maʼlum qilishi shart. Transport vositasining egasi ushbu maʼlumot bilan sodir boʻlgan hodisa toʻgʻrisida tegishli hududdagi DXX organiga murojaat qiladi. Bunda transport vositasining egasiga murojaat qilingan DXX organi tomonidan transport vositasidan foydalanilganligini tasdiqlovchi hamda undan foydalangan DXX harbiy xizmatchisini identifikatsiyalovchi hujjat beriladi. Identifikatsiyalovchi hujjat namunasi va uni berish tartibi DXX tomonidan belgilanadi. Transport vositasining egasi DXX organlari harbiy xizmatchisi tomonidan transport vositasidan foydalanish uchun harbiy xizmatchi shaxsiy yoki xizmat guvohnomasini koʻrsatmagan hamda oʻz ismi-familiyasini yoxud guvohnomasining raqamini maʼlum qilmagan taqdirda, harbiy xizmatchining talabini bajarmaslik huquqiga ega. 6. Quyidagi tashkilotlarning yoki fuqarolarning transport vositalaridan foydalanishga yoʻl qoʻyilmaydi: chet davlatlarning diplomatik, konsullik va boshqa vakolatxonalariga tegishli transport vositalari; xalqaro tashkilotlarga tegishli boʻlgan transport vositalari; maxsus moʻljallangan transport vositalari (qonunchilikda belgilangan tartibda koʻk yoki koʻk va qizil rangli yalt-yalt etuvchi chiroq-mayoqchalari va maxsus tovushli ishoralari yoqilgan transport vositalari hamda ular tomonidan kuzatib kelinayotgan transport vositalari). 7. Etkazilgan mulkiy zararning oʻrnini qoplash masalalarini oʻrganish boʻyicha DXX organlari boshliqlari (komandirlari) tomonidan tasdiqlangan tegishli xizmat mutaxassislaridan iborat boʻlgan doimiy komissiyalar (keyingi oʻrinlarda — Komissiya) tuziladi. 8. Transport vositasidan majburiy tarzda foydalangan DXX harbiy xizmatchisi holat boʻyicha barcha tasdiqlovchi hujjatlar (tibbiyot muassasalari, huquqni muhofaza qiluvchi organlar va boshqa vakolatli davlat tashkilotlarining maʼlumotnomalari) ilova qilingan bildirgi bilan birgalikda uch kun muddatda tegishli DXX organi rahbariga murojaat qiladi. 9. Mulkiy zararning oʻrnini qoplash uchun transport vositasining egasi yoki uning qonuniy vakili tegishli DXX organi rahbariga quyidagi hujjatlarni ilova qilgan holda murojaat qiladi: a) transport vositasidan majburiy foydalanganlik natijasida yetkazilgan mulkiy zararning oʻrnini qoplash toʻgʻrisida ariza. Ushbu arizada quyidagilar koʻrsatiladi: jismoniy shaxslar uchun — familiyasi, ismi va otasining ismi, bank rekvizitlari (mavjud boʻlsa), yashash manzili va bogʻlanish uchun telefon raqami, elektron manzili (mavjud boʻlsa) toʻgʻrisida maʼlumotlar; yuridik shaxslar uchun — yuridik shaxsning nomi, rekvizitlari, soliq toʻlovchining identifikatsiya raqami, bank rekvizitlari, rahbarning familiyasi, ismi va otasining ismi; b) avtomototransport vositasini roʻyxatdan oʻtkazish haqida guvohnoma (texnik pasporti), transport vositasi ishonchnoma orqali boshqarilganda — ishonchnoma nusxasi; v) transport vositasidan foydalanilganligini tasdiqlovchi hamda undan foydalangan DXX harbiy xizmatchisini identifikatsiyalovchi hujjatlar; g) yuridik yoki jismoniy shaxsning qonuniy vakili uchun (transport vositasi egasining vakili murojaat qilgan taqdirda) — vakil sifatida murojaat qilish huquqini tasdiqlovchi hujjat. 10. DXX organi rahbari bildirgi (ariza) tushgan kundan boshlab bir kun ichida masalani oʻrganib chiqish uchun Komissiyaga taqdim etadi. 11. Komissiya kotibi mulkiy zararni qoplash boʻyicha tegishli hujjatlarni hamda transport vositalaridan xizmat vazifalarini bajarish bilan bogʻliq holda foydalanilganligi boʻyicha oʻrganish natijalarini Komissiya yigʻilishida koʻrib chiqish uchun tayyorlaydi. 12. Komissiya transport vositasining egasi yoki uning qonuniy vakillari murojaatlarini mazkur Nizomning 8 va 9-bandlarida koʻrsatib oʻtilgan hujjatlar taqdim etilgan kundan boshlab oʻn kun ichida, qoʻshimcha hujjatlarni olish (oʻrganish) talab etilganda esa yigirma kun ichida koʻrib chiqadi va natijasi boʻyicha qaror qabul qiladi. 13. Hujjatlarni koʻrib chiqish natijasi boʻyicha mulkiy zarar qoplanishi yoki qoplash rad etilishi toʻgʻrisida Komissiyaning qarori qabul qilinadi va Komissiya raisi tomonidan tasdiqlangan bayonnoma bilan rasmiylashtiriladi. 14. Komissiya qarori boʻyicha uch kun muddatda transport vositasining egasi yoki uning qonuniy vakiliga yozma maʼlumot beriladi. 15. Transport vositasidan foydalanilganligini tasdiqlovchi hamda undan foydalangan DXX harbiy xizmatchisini identifikatsiyalovchi hujjat taqdim etilmagan taqdirda, DXX organlari tomonidan zarar qoplanmaydi. 16. Komissiya raisi va aʼzolari zararni qoplash boʻyicha taqdim etiladigan hujjatlarning haqqoniyligi, qabul qilingan qarorning qonuniyligi va toʻgʻri qabul qilinganligiga masʼul hisoblanadi. 17. Mulkiy zarar miqdori DXX organlari tomonidan baholash tashkilotini belgilangan tartibda jalb qilgan holda oʻn kun muddat ichida aniqlanadi. 18. DXX organlari transport vositasi egasiga yetkazilgan mulkiy zarar miqdorini aniqlash uchun zarur maʼlumotlarni vakolatli davlat organlari va boshqa davlat tashkilotlaridan talab qilib olish huquqiga ega. 19. Komissiyaning mulkiy zararni qoplash toʻgʻrisidagi qaroriga muvofiq quyidagilar DXX organlari tomonidan qoplanadi: foydalanganlik natijasida meʼyor boʻyicha sarf qilingan yoqilgʻining haqiqiy xarajat qiymati; DXX organlari tomonidan foydalanilgan transport vositasiga yetkazilgan shikastni joriy taʼmirlash bilan bogʻliq xarajatlar; DXX organlari tomonidan foydalanilgan transport vositasi butunlay yaroqsiz holga kelgan va tiklash imkoni boʻlmagan hollarda, uning foydalanishdan avvalgi holatidagi bozor qiymati. 20. Mulkiy zarar oʻrnini qoplash boʻyicha tegishli qaror qabul qilingandan soʻng DXX organlari tomonidan oʻn kun muddatda keltirilgan mulkiy zarar qoplanishi lozim. 21. Mulkiy zarar miqdori DXX organlarining moliya boʻlinmalari tomonidan yuridik shaxslarga — hisobvaragʻiga pul oʻtkazish, jismoniy shaxslarga — naqd holda yoki hisobvaragʻiga pul oʻtkazish yoʻli bilan qoplanadi. 22. Mulkiy zararning oʻrnini DXX organlari tomonidan qoplash masalalari boʻyicha nizo va kelishmovchiliklar qonunchilik hujjatlarida belgilangan tartibda hal etiladi. 23. Transport vositasining egasi Komissiyaning mulkiy zararni qoplash toʻgʻrisidagi qaroridan norozi boʻlgan taqdirda, belgilangan tartibda yuqori turuvchi DXX organiga yoki sudga shikoyat qilish huquqiga ega. 24. Ushbu Nizom talablari buzilishida aybdor shaxslar qonunchilik hujjatlarida belgilangan tartibda javob beradilar. Bosqichlar Subyektlar Tadbir nomi Bajarish muddati 1-bosqich Davlat xavfsizlik xizmati organlari harbiy xizmatchisi Transport vositasidan majburiy tarzda foydalanganligi holati yuzasidan DXX organi rahbariga bildirgi bilan murojaat qilish. Transport vositalaridan majburiy tarzda foydalanganlik natijasida yetkazilgan mulkiy zarar holatini oʻrganish uchun zarur hujjatlarni topshirish. Uch kunda 2-bosqich Transport vositasining egasi yoki uning vakili Mulkiy zararning oʻrnini qoplash uchun tegishli Davlat xavfsizlik xizmati organi rahbariga ariza bilan murojaat qilish. Murojaat qilishiga koʻra 3-bosqich Davlat xavfsizlik xizmati organlari rahbari Mulkiy zarar oʻrnini qoplash toʻgʻrisida bildirgi (ariza)ni oʻrganib chiqish uchun Komissiyaga taqdim etish. Bir kunda 4-bosqich Etkazilgan mulkiy zararning oʻrnini qoplash boʻyicha doimiy komissiya kotibi Mulkiy zararni qoplash boʻyicha tegishli hujjatlarni hamda transport vositalaridan xizmat vazifalarini bajarish bilan bogʻliq holda foydalanilganligi boʻyicha oʻrganish natijalarini Komissiya yigʻilishida koʻrib chiqish uchun tayyorlash. Ikki kunda 5-bosqich Etkazilgan mulkiy zararning oʻrnini qoplash boʻyicha doimiy komissiya 1. Mulkiy zararni oʻrnini qoplash toʻgʻrisidagi masalani koʻrib chiqish va natijasi boʻyicha qaror qabul qilish. Oʻn kunda (qoʻshimcha hujjatlarni olish talab etilganda yigirma kunda) 2. Qarorni transport vositasining egasi yoki uning qonuniy vakiliga yetkazish. Uch kunda 6-bosqich Davlat xavfsizlik xizmati organlari 1. Mulkiy zarar miqdorini baholash tashkilotini jalb qilgan holda aniqlash. Oʻn kunda 2. Etkazilgan zararni manfaatdor shaxslarga qoplab berish. Qaror qabul qilingandan soʻng oʻn kunda